南有嘉鱼赋（以乐得贤者次用韵）
李蒙 (Tang)
惟帝王之应运。孰无贤而能作。虽道洽于唐虞。尚翘翘于林壑。彼嘉鱼之发兴。实思贤而共乐。盖风俗之盛衰。以废兴为善恶。惟鱼在渊兮其迹惟深。贤在野兮其道惟默。植忠信以自保。俟休明而观国。属王度之清夷。复何求而不得。然后为衡为量。是效是则。成天下之亹亹。定众人之惑惑。国家化造往古。政在求贤。钓嘉鱼在丙穴。得奇士于滋川。故开辟之功。作之于我。太平之人。匪降自天。余是以知玉帛之礼至矣。嘉鱼之诗大焉。若乃日旰而食。思彼贤者。念兹在兹。谁与天下。心不忘于寝处。足流咏于风雅。斯盖嘉鱼之义。故可得而述也。